google/wiki40b huggingface dataset:
Βυζαντινό φορητό ηλιακό ρολόι

Ενα φορητό ηλιακό ρολόι και ημερολόγιο της πρώιμης βυζαντινής εποχής εκτίθεται στο Μουσείο Επιστημών του Λονδίνου. Αγοράστηκε από ιδιώτη που ανέφερε ότι το απέκτησε στον Λίβανο. Χρονολογείται στο δεύτερο ήμισυ του 5ου αιώνα ή τις αρχές του 6ου αιώνα. Είναι κατασκευασμένο από ορείχαλκο (μπρούντζο) και έχει σχήμα δίσκου διαμέτρου 13,5 εκ. και βάθους περίπου 1,5 εκ. Η πρόσθια κυκλική επιφάνειά του φέρει σε δύο ημικύκλια τα ονόματα των μηνών του Ιουλιανού Ημερολογίου (ίδια με τα σημερινά), και σε μικρότερο κύκλο τα σύμβολα των ημερών της εβδομάδας (κεφάλια θεοτήτων). Επίσης κυκλικά έχει τα ονόματα κύριων πόλεων της εποχής σε ελληνική γραφή, όπως Ρώμη, Κωνσταντινούπολη, Ρόδος κ.ά. μαζί με το γεωγραφικό πλάτος τους σε μοίρες, επίσης σε ελληνικά αριθμητικά. Αυτός ο δίσκος είναι τυπικός και για άλλα φορητά ηλιακά ρολόγια της εποχής. Εκείνο που κάνει ιδιαίτερο το συγκεκριμένο ρολόι είναι ότι εσωτερικά φέρει σύστημα αξόνων και γραναζιών με καστάνια, μέρος ενός συστήματος που έδειχνε τη φάση της Σελήνης, την ημέρα του μήνα και τη θέση του Ήλιου στο ζωδιακό κύκλο. Σώζονται τέσσερα γρανάζια και δύο άξονες. Ο μηχανισμός αυτός μοιάζει με ανάλογο μηχανισμό που περιγράφει ο Αλ-Μπιρούνι περίπου το έτος 1000 μΧ. Η πίσω επιφάνεια του μηχανισμού λείπει και έχουν γίνει μόνο υποθετικές αναπαραστάσεις του. Μετά τον Μηχανισμό των Αντικυθήρων, είναι ο δεύτερος παλαιότερος μηχανισμός με οδοντωτούς τροχούς που έχει βρεθεί.
Η ανεύρεση αυτού του βυζαντινού μηχανισμού δείχνει ότι η ελληνιστική παράδοση που πιστοποιείται από τον Μηχανισμό των Αντικυθήρων (1ος αι. πΧ) συνεχίστηκε ενεργά και στην βυζαντινή εποχή και πιθανώς επηρέασε την αντίστοιχη ισλαμική παράδοση. Επίσης δείχνει την ανεπάρκεια των πληροφοριών που περιέχονται στις γραπτές πηγές.
Τα θεμέλια της μεταφυσικής των ηθών

Περιεχόμενο

Το βιβλίο αποτελείται από πρόλογο και τρία κεφάλαια:
Κεφάλαιο πρώτο: Μετάβαση από την κοινή γνώση περί ηθικότητας στη φιλοσοφική γνώση περί ηθικότητας

Κεφάλαιο δεύτερο: Μετάβαση από τη λαϊκή ηθική Φιλοσοφία στη Μεταφυσική των ηθών

Κεφάλαιο τρίτο: Μετάβαση από τη Μεταφυσική των ηθών στην κριτική της καθαρής πρακτικής λογικής
Ο σκοπός του βιβλίου, όπως γράφει ο Ιμμάνουελ Καντ στον πρόλογο, δεν είναι άλλος από το να ερευνηθεί και να στερεωθεί το ανώτατο αξίωμα της ηθικότητας.
Βικτώρια του Ηνωμένου Βασιλείου (1840-1901)

Πρώιμα χρόνια

H Βικτωρία γεννήθηκε στις 21 Νοεμβρίου 1840. Ήταν η μεγαλύτερη από τα οκτώ παιδιά της Βικτώριας του Ηνωμένου Βασιλείου. Τον Σεπτέμβριο του 1855 αρραβωνιάστηκε στα ανάκτορα του Μπάλμοραλ, στην Σκωτία με τον πρίγκιπα Φρειδερίκο-Γουλιέλμο, επίδοξο διάδοχο του βασιλιά Γουλιέλμου Α΄. Μετά από τρία χρόνια πραγματοποιήθηκε ο γάμος μεταξύ τους, στις 25 Ιανουαρίου 1858 στο Βασιλικό Παρεκκλήσι στο Παλάτι του Αγίου Ιακώβου.
Ο εκπατρισμός της και η προσαρμογή της στο γερμανικό ανακτορικό περιβάλλον ήταν για την νεαρή πριγκίπισσα ιδιαίτερα επώδυνη. Μεσολάβησε για να βρεθεί μνηστή για τον αδελφό της, πρίγκιπα της Ουαλίας: υπέδειξε την πριγκίπισσα Αλεξάνδρα, κόρη του πρίγκιπα Χριστιανού του Σλέσβιχ-Χόλσταϊν-Σόντερμπουρκ-Γκλύκσμπουρκ, μελλοντικού βασιλέως της Δανίας, πατέρα του βασιλιά της Ελλάδας Γεωργίου Α΄. 
Ασχολήθηκε με φιλανθρωπίες στον Ερυθρό Σταυρό και με τη συγκρότηση του Μουσείου του Αυτοκράτορος Φρειδερίκου, για τη συγκρότηση της συλλογής του οποίου ταξίδεψε στην Ιταλία.
.sa

Διεθνοποιημένος τομέας κορυφαίου επιπέδου

Η Σαουδική Αραβία ήταν μία από τις πρώτες χώρες που αιτήθηκαν τους νέους κώδικες κορυφαίου επιπέδου διεθνοποιημένου ονόματος τομέα από την Εταιρεία Διαδικτύου για Ανατεθειμένα Ονόματα και Αριθμούς (ICANN) το 2009. Τον Ιανουάριο του 2010, ο ICANN ανακοίνωσε ότι ο διεθνοποιημένος σαουδικός τομέας (xn--mgberp4a5d4ar, السعودية) είναι ένας από τους πρώτους τέσσερις διεθνοποιημένους τομείς που έχουν περάσει την Αξιολόγηση Ταχείας Ακολουθίας Συμβολοσειρών εντός της διεργασίας εφαρμογής τομέα.
Γιάννης Γκαϊτατζής

Σε συλλογικό επίπεδο

Ξεκίνησε το ποδόσφαιρο από τον Ορφέα Ξάνθης και το 1963 μετεγγράφηκε στον Ολυμπιακό Πειραιώς. Σταμάτησε το ποδόσφαιρο το 1977, έχοντας κατακτήσει 5 πρωταθλήματα (1966, 1967, 1973, 1974 και 1975) και 5 κύπελλα (1965, 1968, 1971, 1973 και 1975) Ελλάδας.

Στην εθνική Ελλάδας

Έχει φορέσει τη φανέλα της εθνικής Ελλάδας 15 φορές, το διάστημα μεταξύ 1967-1971. Το ντεμπούτο του πραγματοποιήθηκε στις 4 Οκτωβρίου 1967, στον εντός έδρας αγώνα εναντίον της Αυστρίας (4-1), για τα προκριματικά του Κυπέλλου Εθνών 1968.
Α.Ε. Πυλαίας

Τμήμα ποδοσφαίρου ανδρών

Ένα χρόνο μετά την ίδρυσή του, την περίοδο 1977-78, με τεχνικό τον Ανέστη Γαρυφάλλου η ομάδα κατακτά σε αγώνα μπαράζ με τον Ατρόμητο Πλαγιαρίου την πρώτη θέση του ομίλου της στην Γ' κατηγορία και ανεβαίνει στην Β' κατηγορία της Ε.Π.Σ.Μ., κατακτώντας ταυτόχρονα και το κύπελλο ήθους. Η επόμενη περίδος, 1978-79 υπήρξε εξίσου επιτυχημένη καθώς η ομάδα αναδείχτηκε πρωταθλήτρια στην κατηγορία της, λαμβάνοντας εισιτήριο για την Α' κατηγορία της Ε.Π.Σ.Μ. Επιπροσθέτως, αναδείχτηκε υπερπρωταθλήτρια της Ε.Π.Σ.Μ., θεσμό στον οποίο συμμετείχαν όλες οι πρωταθλήτριες ομάδες των ομίλων Α' και Β' κατηγορίας. 
Από το 1979 έως και το 1988 η ομάδα αγωνίστηκε στην Α' κατηγορία. Δύο χρονιές έφτασε πολύ κοντά στην κατάκτηση του πρωταθλήματος και συγκεκριμένα τις περιόδους 1981-82 και 1983-84, οπότε και κατέλαβε τελικά τη δεύτερη θέση. Από το 1989 και για μια δεκαετία αγωνίστηκε στη Β' κατηγορία, επιστρέφοντας στην Α' κατηγορία την περίοδο 1999-2000. Κατά την αγωνιστική περίοδο, 2008-09 αγωνίστηκε στη Β' κατηγορία (4ος όμιλος), όπου και κατέλαβε την 3η θέση.
Σαν αποτέλεσμα, η Α.Ε. Πυλαίας κέρδισε το δικαίωμα να διαγωνιστεί κατά την αγωνιστική περίοδο, 2009-10, στην Α' κατηγορία (2ος όμιλος). Στον τελικό βαθμολογικό πίνακα κατέλαβε την 4η θέση, συγκεντρώνοντας 53 βαθμούς. 
Κατά την τρέχουσα αγωνιστική περίοδο, 2010-11, η Α.Ε. Πυλαίας συμμετείχε και πάλι στον Πρωτάθλημα της Α' κατηγορία της Ε.Π.Σ.Μ. (2ος όμιλος). Ολοκλήρωσε τις αγωνιστικές της υποχρεώσεις στην 9η θέση, συγκεντρώνοντας 27 βαθμούς.

Τρέχουσα αγωνιστική περίοδος

Κατά την τρέχουσα αγωνιστική περίοδο, 2012-13, η Α.Ε. Πυλαίας λαμβάνει μέρος στο Πρωτάθλημα της Β' Κατηγορίας Ανδρών της Ε.ΚΑ.Σ.Θ..
Έδρα του συλλόγου είναι το Δ.Α.Κ. Πυλαίας. Υπεύθυνος του τμήματος είναι ο Πέτρος Μποζίνης. Καθήκοντα προπονητή διατηρεί ο Σάββας Ντολόπουλος.

Τμήμα πετοσφαίρισης ανδρών

Κατά την αγωνιστική περίοδο, 2010-11, το τμήμα ανδρικής πετοσφαίρισης του συλλόγου συμμετείχε στο Πρωτάθλημα Β' Κατηγορίας Ανδρών της Ε.ΠΕ.Σ.Θ. Ολοκλήρωσε τις αγωνιστικές του υποχρεώσεις στην 4η θέση του βαθμολογικού πίνακα.

Τμήμα πετοσφαίρισης γυναικών

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
1 μήνας και κάτι

Υπόθεση

Η Άννα είναι μια νέα κι όμορφη αρχιτέκτονας που έχει όλα στη ζωή της: έναν σύζυγο που τη λατρεύει, μια αξιολάτρευτη κορούλα, τις κολλητές της με τις οποίες μοιράζεται τα πάντα, τη μαμά της, χήρα βιομηχάνου που την έχει μεγαλώσει με όλες τις ανέσεις και την πιστή οικονόμο της μαμάς, που την έχει μεγαλώσει σαν κόρη της! Την ημέρα των γενεθλίων της κόρης της Βάλιας, η Άννα νιώθει ότι τίποτα δεν μπορεί να σκιάσει την ευτυχία της! 'Όμως η ζωή έχει άλλα σχέδια γι' αυτήν! Μέσα σε ένα σύντομο χρονικό διάστημα θα δει τον ανέφελο και ευτυχισμένο γάμο της να διαλύεται, τη σχέση της με την κολλητή της να δοκιμάζεται, τον κεραυνοβόλο έρωτα να την αιφνιδιάζει, τον πρώην άντρα της να της παίζει ένα καλοστημένο παιχνίδι, τη μητέρα της να κάνει την υπέρβαση και την 5χρονη κόρη της να της δίνει μαθήματα ωριμότητας. Αλλά το σπουδαιότερο, θα δει τη ζωή με άλλα μάτια. Και θα καταλάβει ότι ευτυχία δεν ήταν αυτό που ζούσε μέχρι τώρα, αλλά αυτό που μόλις τώρα αρχίζει.
Γενικές εκλογές στην Μπελίζ 2015

Γενικές εκλογές διεξήχθησαν στην Μπελίζ στις 4 Νοεμβρίου 2015 για την εκλογή των μελών της Βουλής των Αντιπροσώπων. Η ανακοίνωση των εκλογών έγινε από τον πρωθυπουργό Ντιν Μπάροου στις 28 Σεπτεμβρίου 2015.
Το κυβερνών Ενωμένο Δημοκρατικό Κόμμα (UDP) κέρδισε τις εκλογές.

Πλαίσιο

Η διάλυση της βουλής έγινε από τον Γενικό Κυβερνήτη έπειτα από πρόταση του Πρωθυπουργού. 
Η επίσημη εγγραφή των υποψηφίων για τις εκλογές ξεκίνησε στις 16 Οκτωβρίου 2015.

Ενδιάμεσες εκλογές

Προτού διεξαχθούν οι γενικές εκλογές, διενεργήθηκαν κάποιες επαναληπτικές εκλογές. Ειδικότερα, επαναληπτική εκλογή έγινε στην έδρα Κάγιο Νορθ στις 5 Ιανουαρίου 2015, μετά την παραίτηση του Τζόζεφ Μαχμούντ από το κόμμα PUP τον Νοέμβριο του 2014. Ο υποψήφιος του UDP, Δρ Ομάρ Φιγκερόα, κέρδισε την έδρα.
Στη συνέχεια διεξήχθησαν δημοτικές εκλογές στις 4 Μαρτίου 2015, στις οποίες το UDP κατήγαγε μεγάλη νίκη. Μεταξύ άλλων επανεξελέγη ο δήμαρχος της πρωτεύουσας (Πόλη του Μπελίζ) Ντάρελ Μπράντλεϊ . Το PUP κέρδισε μόνο σε έναν δήμο, το Orange Walk Town.
Τέλος, στις 8 Ιουλίου 2015 έγινε νέα επαναληπτική εκλογή στην εκλογική περιφέρεια της Ντανγκρίγκα μετά την παραίτηση του βουλευτή του PUP Ιβάν Ράμος. Ο υποψήφιος του UDP Φρανκ Μένα, πρώην δήμαρχος της πόλης, κέρδισε την έδρα, λαμβάνοντας ποσοστό 57,89% των ψήφων.
Οδυσσέας Αγγελής

Βιογραφία

Γεννήθηκε στη Στενή Δίρφυος Εύβοιας το 1912. Φοίτησε στην Στρατιωτική Σχολή Ευελπίδων και ονομάστηκε ανθυπολοχαγός Πυροβολικού στις 2 Αυγούστου 1934. Το 1937 προήχθη σε υπολοχαγό, το 1940 σε λοχαγό, το 1946 σε ταγματάρχη, το 1950 σε αντισυνταγματάρχη, το 1958 σε συνταγματάρχη, το 1960 σε ταξίαρχο, το 1965 σε υποστράτηγο, το 1967 σε αντιστράτηγο και το 1970 σε στρατηγό. Ως αξιωματικός συμπλήρωσε τη στρατιωτική του εκπαίδευση στη Σχολή Πυροβολικού και αποφοίτησε από την Ανωτέρα Σχολή Πολέμου και την Σχολή Εθνικής Άμυνας. Γνώριζε αγγλικά και γαλλικά.

Άνοδος

Συμμετείχε στον Ελληνοϊταλικό Πόλεμο 1940-41, ως Διοικητής Πυροβολαρχίας Ορειβατικού Πυροβολικού. Το 1943 διέφυγε στη Μέση Ανατολή, όπου εντάχθηκε στον εκεί Ελληνικό Στρατό ως Διοικητής Πυροβολαρχίας Αντιαεροπορικού Πυροβολικού. Στην περίοδο του Εμφυλίου συμμετείχε στις επιχειρήσεις 1948-49, ως Διοικητής Μοίρας Πυροβολικού. Από το 1950 και μετέπειτα υπηρέτησε σε διάφορες επιτελικές θέσεις και μονάδες Πυροβολικού.  Από τον Ιανουάριο του 1951 κατέχοντας τον βαθμό του αντισυνταγματάρχη εμφανίζεται να επιχειρεί μυήσεις νέων αξιωματικών στον ΙΔΕΑ με την συνεργασία του τότε ταγματάρχη Γ. Παπαδόπουλου, γεγονός που μαρτυρεί την μακρά σχέση των δύο ανδρών. Άλλωστε και ο ίδιος είχε παραδεχθεί την συμμετοχή του στον ΙΔΕΑ, χωρίς να υποστεί γι αυτό δίωξη, καθώς και την από τότε γνωριμία του με τον Γ. Παπαδόπουλο. Στη συνέχεια υπηρέτησε και στο Στρατηγείο NATO Σμύρνης, ενώ για κάποιο χρονικό διάστημα διατέλεσε υπασπιστής του Βασιλιά Παύλου υπηρετώντας στον Στρατιωτικό Οίκο του Βασιλέως. Επίσης υπήρξε καθηγητής στην Ανωτέρα Σχολή Πολέμου, Επιτελάρχης της IX Μεραρχίας, Διοικητής της Σχολής Πυροβολικού, Διευθυντής του 2ου ΕΓ/ΓΕΣ, Επιτελάρχης της ΑΣΔΕΝ, Υποδιοικητής και Διοικητής της V Μεραρχίας και Υπαρχηγός του ΓΕΕΘΑ.

Συμμετοχή στο Απριλιανό Καθεστώς

Από τις 22 Απριλίου 1967, φέροντας τότε τον βαθμό του αντιστράτηγου στη θέση του υπαρχηγού ΓΕΕΘΑ, ανέλαβε Αρχηγός του Γενικού Επιτελείου Στρατού και από τις 14 Δεκεμβρίου 1967 έως τις 18 Δεκεμβρίου 1968 ήταν ταυτόχρονα και Αρχηγός του Γενικού Επιτελείου Εθνικής Άμυνας. Από τις 19 Δεκεμβρίου 1968 ανέλαβε Αρχηγός του νεοσυστάτου Αρχηγείου Ένοπλων Δυνάμεων (πρώην ΓΕΕΘΑ). Αποστρατεύθηκε στις 16 Αυγούστου 1973, αναλαμβάνοντας Αντιπρόεδρος της Δημοκρατίας με Πρόεδρο τον τότε πρωθυπουργό-δικτάτορα Γεώργιο Παπαδόπουλο. Μετά το πραξικόπημα του Ιωαννίδη ετέθη σε "κατ' οίκον περιορισμόν".
Τον Αύγουστο του 1975 καταδικάστηκε από το 5μελές Εφετείο Αθηνών σε ισόβια κάθειρξη, για στάση και εσχάτη προδοσία, λόγω της συμμετοχής του στο Πραξικόπημα της 21ης Απριλίου 1967. 
Τιμήθηκε με το Χρυσό Αριστείο Ανδρείας και πολλά άλλα ελληνικά και ξένα παράσημα και μετάλλια, αντίστοιχα του βαθμού του και των θέσεων που κατείχε. Ήταν άγαμος. Αυτοκτόνησε στο μπάνιο του κελιού του, στις φυλακές Κορυδαλλού όπου είχε εγκλειστεί, στις 22 Μαρτίου 1987, σε ηλικία 75 ετών.
65489 Κητώ

Δορυφόρος

Η Κητώ έχει ένα δορυφόρο, τον Φόρκυ ή (65489) Κητώ I, που ανακαλύφθηκε στις 11 Απριλίου του 2006, από τους K. Noll, H. Levison, W. Grundy και D. Stephens χρησιμοποιώντας το Διαστημικό Τηλεσκόπιο Χαμπλ. Ο Φόρκυς έχει διάμετρο περίπου 170 χιλιόμετρα, αν έχει λευκάγεια ίδια με τη Κητώ, και περιφέρεται γύρω από την Κητώ σε 9,55 μέρες σε απόσταση 1840 χιλιομέτρων από την Κητώ.
Αγία Βαρβάρα Πάφου

Τοποθεσία

Η Αγία Βαρβάρα είναι κτισμένη σε απόσταση 8 χιλιομέτρων από την Πάφο. Βρίσκεται σε υψόμετρο 105 μέτρων από την επιφάνεια της θάλασσας, δεξιά της όχθης του ποταμού Έζουσα. Στα δυτικά συνορεύει με τη Γεροσκήπου, στα βόρεια με τη Μαραθούντα, στα βορειοανατολικά με την Επισκοπή, στα ανατολικά με την Αναρίτα, στα νότια με την Τίμη και στα νοτιοδυτικά με την Αχέλεια.

Ονομασία

Η ονομασία της κοινότητας προέρχεται από την Αγία Βαρβάρα. Το 1958 οι Τουρκοκύπριοι κάτοικοι του ονόμασαν την κοινότητα Ενγκιντερέ (Engindere), το οποίο σημαίνει απέραντη πεδιάδα.

Ιστορία

Σύμφωνα με αρχαιολογικά ευρήματα που ανακαλύφθηκαν στην περιοχή, είναι πιθανόν η Αγία Βαρβάρα να κατοικείτο από τη Μέση Εποχή του Χαλκού. Επιπλέον, σύμφωνα με τον αρχαιολόγο David Rupp, η αποστολή του οποίου πραγματοποίησε ανασκαφές στην περιοχή τη δεκαετία του ΄80, η Αγία Βαρβάρα ήταν πόλη κατά την Κυπροαρχαϊκή περίοδο, της οποίας η εγκατάλειψη συνδέεται με την εγκατάλειψη της Παλαίπαφου.
Σύμφωνα με έναν Άγγλο διπλωμάτη, το 1813 οι κάτοικοι της κοινότητας είχαν εξολοθρευτεί, εννοώντας πιθανότητα την πανώλη που έπληξε πολλές περιοχές της Κύπρου εκείνη την περίοδο.
Μέχρι το 1975 στην Αγία Βαρβάτα κατοικούσαν Ελληνοκύπριοι και Τουρκοκύπριοι. Μετά την τουρκική εισβολή του 1974 και την ανταλλαγή πληθυσμών που ακολούθησε, οι Τουρκοκύπριοι κάτοικοι της έφυγαν από την Αγία Βαρβάρα και εγκαταστάθηκαν στη βόρεια Κύπρο.

Εκκλησίες

Στην κοινότητα έχουν ανεγερθεί δύο εκκλησίες αφιερωμένες στην Αγία Βαρβάρα. Η πρώτη κτίστηκε επί Τουρκοκρατίας, το 1872, μετά από άδεια των Τούρκων.
Μαρία του Μπλουά, δούκισσα του Ανζού

Βιογραφία

Ήταν η πρώτη κόρη τού Καρόλου και της Ιωάννας των Ντρε δούκισσας της Βρεττάνης.
Ο σύζυγός της Λουδοβίκος Α΄ ήταν δούκας του Ανζού & του Τουραίν, τιτουλάριος βασιλιάς της Νάπολης & της Ιερουσλαήμ, και κόμης του Μαιν & της Προβηγκίας. Κατά τη διάρκεια του γάμου της οι τίτλοι αύξαιναν, αν και δεν κυβέρνησαν ποτέ τη Νάπολη. Όταν ο Λουδοβίκος Α΄ απεβίωσε, οι πιο πολλές πόλεις της Προβηγκίας εξεγέρθηκαν εναντίον του γιου τους Λουδοβίκου Β΄. Τότε η Μαρία ενεχυρίασε τα κοσμήματά της και συγκέντρωσε στρατό.
Μαζί με τον γιο της και τον στρατό πήγαιναν από πόλη σε πόλη για να λάβουν υποστήριξη. Το 1387 ο Λουδοβίκος Β΄ αναγνωρίστηκε επίσημα ως κόμης του Αιξ-αν-Προβάνς. Η Μαρία έκανε έκκληση στον Κάρολο ΣΤ΄ της Γαλλίας να υποστηρίξει τον γιο της για να αποκτήσει τη Νάπολη. Έτσι το 1390 ο Λουδοβίκος, υποστηριζόμενος από τον πάπα και τους Γάλλους, απέπλευσε προς τη Νάπολη. Εν τω μεταξύ η Μαρία διαπραγματευόταν τον γάμο του με τη Γιολάντα της Αραγωνίας, ώστε να προλάβει τους Αραγωνέζους από το να τον παρακωλύσουν.
Τελικά ο γάμος έγινε το 1400. Ήταν ικανή διαχειρίστρια και στην επιθανάτιο κλίνη της αποκάλυψε στον Λουδοβίκο, ότι είχε αποταμιεύσει 200.000 εκύ· τα συνγκέντρωνε για να τα δώσει ως λύτρα, σε περίπτωση που θα την είχαν αιχμαλωτίσει.
Αναζήτηση μεγάλων πρώτων αριθμών

Η αναζήτηση μεγάλων πρώτων αριθμών ασχολείται με την εύρεση ολοένα και μεγαλύτερων αριθμών οι οποίοι διαθέτουν τις ιδιότητες των πρώτων αριθμών, δεν διαιρούνται δηλαδή με κανέναν άλλο αριθμό ως διαιρέτη τους παρά μόνο τον εαυτό τους και το 1. Παρότι έχει αποδειχθεί μαθηματικά ήδη κατά την αρχαιότητα από τον Ευκλείδη πως οι πρώτοι αριθμοί είναι άπειροι, η αναζήτηση ολοένα και μεγαλύτερων πρώτων αριθμών είναι διαχρονική, και εξακολουθούν να υπάρχουν πολλοί ερευνητές οι οποίοι συνεχίζουν να αναζητούν όλο και μεγαλύτερους πρώτους αριθμούς. Ειδικά με την συστηματική χρήση ηλεκτρονικών υπολογιστών από τα μέσα του 20ού αιώνα και έπειτα, ο ρυθμός και συχνότητα εύρεσης έχει αυξηθεί κατά πολύ σε σχέση με πριν. Οι περισσότεροι από τους μεγάλους πρώτους αριθμούς είναι πρώτοι αριθμοί Μερσέν της μορφής 2ν-1 (όπου και ο ν είναι πρώτος). Παρότι από την θεωρητική μαθηματική άποψη η εύρεση ολοένα και μεγαλύτερων αριθμών δεν έχει κάποια ιδιαίτερη σημασία, εκτός από την ανθρώπινη περιέργεια η αναζήτηση είναι χρήσιμη στην επιστήμη υπολογιστών ως προς την βελτιστοποίηση αλγορίθμων και ως προς την δοκιμή των δυνατοτήτων επεξεργαστικής δύναμης, ενώ χρησιμεύουν και για την εύρεση νέων τέλειων αριθμών βάσει του τύπου 2ᵏ⁻¹(2ᵏ-1).

Μέθοδοι

Ήδη από τον 3ο αιώνα π.Χ. υπήρχε η μέθοδος του κόσκινου του Ερατοσθένη για την εύρεση μικρών πρώτων αριθμών, ενώ ο Ευκλείδης δημιούργησε το θεμελιώδες θεώρημα της αριθμητικής σύμφωνα με το οποίο ο κάθε αριθμός μπορεί να εκφραστεί ως γινόμενο 2 πρώτων αριθμών εάν δεν είναι πρώτος ο ίδιος.
Η σύγχρονη μέθοδος που χρησιμοποιείται για την εύρεση μεγάλων πρώτων αριθμών είναι συνήθως ο γρήγορος μετασχηματισμός Φουριέ με υλοποίηση της εξέτασης πρώτου αριθμού Λούκας-Λέιμερ για πρώτους αριθμούς Μερσέν.

GIMPS και EFF

Το 1997 ιδρύθηκε το εγχείρημα Μεγάλη διαδικτυακή αναζήτηση πρώτων αριθμών Μερσέν (Great Internet Mersenne Prime Search, GIMPS) το οποίο χρησιμοποιεί την κατανεμημένη υπολογιστική ισχύ χιλιάδων υπολογιστών παγκοσμίως οι οποίοι ανήκουν σε άτομα που συμμετέχουν εθελοντικά στο εγχείρημα και εγκαθιστούν την εφαρμογή στον υπολογιστή τους. Έως το 2018 μέσω του εγχειρήματος είχαν ανακαλυφθεί οι 16 μεγαλύτεροι πρώτοι αριθμοί Μερσέν. Ως επιβράβευση ο οργανισμός που διαχειρίζεται το εγχείρημα προσφέρει το ποσό των 3.000 δολαρίων ΗΠΑ στο άτομο του οποίου ο υπολογιστής θα βρει κάποιον νέο πρώτο αριθμό Μερσέν.
Ο οργανισμός Electronic Frontier Foundation για την προάσπιση των διαδικτυακών ελευθεριών, προσφέρει επίσης βραβείο για την εύρεση μεγάλων πρώτων αριθμών με το ποσό των 150.000 δολαρίων εφόσον βρεθεί κάποιος ο οποίος αποτελείται από 100 εκατομμύρια ψηφία. Επιπλέον προσφέρει 250.000 δολάρια εάν βρεθεί πρώτος αριθμός αποτελούμενος από ένα δισεκατομμύριο ψηφία.

Ο μεγαλύτερος γνωστός

Έως τον Ιανουάριο του 2019 ο μεγαλύτερος γνωστός πρώτος αριθμός ήταν ο 282.589.933 − 1, αριθμός που διαθέτει συνολικά 24.862.048  ψηφία. Ανακαλύφθηκε τον Δεκέμβριο του 2018 από το GIMPS.
Ευάγγελος Σταμάτης

Βιογραφικά στοιχεία

Γεννήθηκε το 1897 στις Ερυθρές Αττικής, επίσημα όμως αναφέρεται το 1898 στη Θήβα, όπου όντως εγκαταστάθηκε σε πολύ μικρή ηλικία και ολοκλήρωσε τη γυμνασιακή του εκπαίδευση. Εν συνεχεία μετακινήθηκε στην Αθήνα, όπου σπούδασε στη μονοετή Εθνική Ακαδημία Σωματικής Αγωγής. Μεταξύ 1921 και 1922 έλαβε μέρος στη Μικρασιατική εκστρατεία ως οπλίτης. Το 1923 απέκτησε το πτυχίο της Φυσικομαθηματικής –τότε– Σχολής του Πανεπιστημίου Αθηνών και από την ίδια περίοδο εργάστηκε ως καθηγητής Φυσικής Αγωγής και έπειτα Φυσικών στη Μέση Εκπαίδευση, μέχρι τη συνταξιοδότησή του το 1960. Κατά τη δεκαετία του 1930 είχε πραγματοποιήσει επιπλέον φυσικομαθηματικές σπουδές στο Βερολίνο.
Το 1973 πραγματοποίησε πείραμα χρήσης καυστικών κατόπτρων με τον Ιωάννη Σακκά. 
Το όνομά του φέρει σήμερα ο διαγωνισμός της Ελληνικής Μαθηματικής Εταιρείας (παράρτημα Βοιωτίας).
Φάση νοκ άουτ Κόπα Αμέρικα Σεντενάριο

Η φάση νοκ άουτ του Κόπα Αμέρικα Σεντενάριο ξεκίνησε στις 16 Ιουνίου και θα ολοκληρωθεί στις 26 Ιουνίου του 2016, με τον τελικό στο MetLife Stadium του Ιστ Ράδερφορντ, στο Νιου Τζέρσεϊ. Όλες οι ώρες είναι EDT (UTC-4).
Ίλιον (Θεσσαλία)

Το Ίλιον (αρχαία ελληνικά: Ἴλιον) ήταν μια πόλη στην αρχαία Θεσσαλία. Προς το παρόν η θέση της πόλης δεν έχει εντοπιστεί.
Κουγιουτζού Μουράτ Πασάς

Βιογραφία

Καταγόταν από την Κροατία ή το Μαυροβούνιο και από μικρή ηλικία βρέθηκε και ανατράφηκε στα σουλτανικά ανάκτορα. Έτσι από νεαρή ηλικία εισχώρησε σε δημόσιες υπηρεσίες μεταξύ των οποίων συνόδευσε και τον διάσημο τότε Σινάν Πασά στην εκστρατεία του και κατάκτηση της σημερινής Υεμένης το 1571, όπου και ανέλαβε στη συνέχεια διοικητής της παραμένοντας εκεί. Αργότερα διετέλεσε διοικητής και άλλων περιοχών μεταξύ των οποίων και στη Κύπρο, λαμβάνοντας μέρος και στους εναντίον της Περσίας και Αυστρίας πολέμους. Ειδικότερα στον πόλεμο με την Αυστρία ήταν αυτός που προσυπέγραψε τη συνθήκη ειρήνης του Σίτβα-Τόροκ μετά την οποία και ανέλαβε «σερδάρης» (= αρχιστράτηγος) και λίγο αργότερα Μέγας Βεζίρης (1606).
Ως Μέγας Βεζίρης ο Κουγουτζού Μουράτ Πασάς ασχολήθηκε κυρίως με την καταστολή των διαφόρων επαναστάσεων των Κούρδων, των Κιζιλμπάσηδων καθώς και σε πολέμους με την Περσία. Πέθανε τον Αύγουστο του 1611 σε εκστρατεία του στη Περσία.
Το παρωνύμιο «κουγιουτζού», που σημαίνει πηγαδάς το έλαβε επειδή έριχνε ζωντανούς τους διάφορους αντάρτες που συλλάμβανε σε μεγάλα φρέατα (πηγάδια). Το όνομά του φέρει ιδιαίτερο τζαμί στη Κωνσταντινούπολη στη περιοχή Λαλελή εντός του οποίου και ετάφη.
Κώστας Καζανάς

Βιογραφία

Γεννήθηκε στον Πειραιά, όπου και μεγάλωσε. Είναι απόφοιτος της Δραματικής Σχολής του Εθνικού Θεάτρου. Ο ίδιος αναφέρεται με πολύ κολακευτικά λόγια στο δάσκαλό του Νίκο Ναουμίδη. Πρόλαβε την παλιά φουρνιά του Εθνικού Θεάτρου, ηθοποιούς που υπήρξαν δάσκαλοί του και του εμφύτευσαν το σπόρο του θεάτρου. Με ευσυνειδησία και καλλιτεχνική δεινότητα υπηρετεί τόσα χρόνια αυτό που αγάπησε και επέλεξε να κάνει, καλλιτεχνικά και ποιοτικά, χωρίς να παρεκκλίνει ή να καταφύγει σε κραυγαλέες θεατρικές κορώνες.
Έχει συμμετάσχει σε πληθώρα θεατρικών και κινηματογραφικών έργων, αλλά και σε τηλεοπτικές παραγωγές. Ταινίες στις οποίες έχει συμμετάσχει έχουν προβληθεί και στο εξωτερικό, στα πλαίσια διαφόρων Φεστιβάλ, όπως αυτό του Σάο Πάολο και της Λυών, και όχι μόνο.
Στις 7 Δεκεμβρίου 2009 του απονεμήθηκε το Βραβείο Κάρολος Κουν Ερμηνείας Ηθοποιού σε Ελληνικό Έργο, στα πλαίσια των Βραβείων Θεάτρου και Μουσικής 2009 για το ρόλο του στο θεατρικό έργο "Ο Κύριος Επισκοπάκης".

Καριέρα

Σταθμός στην καριέρα του στάθηκε η συμμετοχή του στην ταινία του Αντώνη Κόκκινου "Τέλος Εποχής" στο 35ο Φεστιβάλ Κινηματογράφου της Θεσσαλονίκης το 1994, η οποία έχει αξιολογηθεί ως ταινία σταθμός στην ιστορία του Ελληνικού Κινηματογράφου, όχι μόνο για τα βραβεία με τα οποία διακρίθηκε (Καλύτερης Ταινίας, Σεναρίου κ.α. στο ίδιο Φεστιβάλ, ανάμεσα στα οποία έχει γίνει και ειδική μνεία για την ερμηνεία του Κώστα Καζανά) αλλά και λόγω του θέματός της. 
Η ερμηνευτική του δεινότητα έχει αξιολογηθεί ως πολύ σημαντική, και για το λόγο αυτόν, ο Κώστας Καζανάς έχει επιλεγεί να συμμετάσχει σε αρκετές εκδηλώσεις λογοτεχνικής φύσης, κατά τη διάρκεια των οποίων έχει απαγγείλει ποιήματα αξιόλογων Ελλήνων ποιητών. Χαρακτηριστικότερες είναι οι συμμετοχές του στα "Λογοτεχνικά Πρωινά της Κυριακής" (απαγγελία ποιημάτων του Μανόλη Αναγνωστάκη), στις "Θαλασσινές Αναγνώσεις" (απαγγελία ποιημάτων του Νίκου Καββαδία), στα πλαίσια του "Λεσβιακού Καλοκαιριού" και στην Παγκόσμια Ημέρα Ποίησης που διοργάνωσε το Κρατικό Θέατρο Βορείου Ελλάδος (απαγγελία ποιημάτων του Οδυσσέα Ελύτη).
Τον Οκτώβριο του 2012, στις 29 του μήνα, πήρε μέρος στο "ΜΑΡΑΘΩΝΙΟ ΣΤΡΙΝΤΜΠΕΡΓΚ", που διοργάνωσε το Σουηδικό Ινστιτούτο Αθηνών, διαβάζοντας απόσπασμα από τον "ΠΑΡΙΑ" του Άουγκουστ Στρίντμπεργκ.
Η υποκριτική ικανότητα του Κώστα Καζανά έχει υπάρξει συχνά αντικείμενο αρθρογραφίας τόσο στον έντυπο όσο και στον ηλεκτρονικό τύπο (Τα Νέα, Ελευθεροτυπία, Το Πρώτο Θέμα και αλλού), με αξιοσημείωτη την κριτική του ποιητή Γιάννη Βαρβέρη.
Δώρα Παντέλη

Καριέρα

Συνολικά στην καριέρα της αγωνίστηκε σε οκτώ συλλόγους. Έχει αγωνιστεί στον Παναθηναϊκό τις σεζόν 2010-11 και 2015-16 όταν και κατάκτησε τη δεύτερη θέση σε πρωτάθλημα και κύπελλο Ελλάδος. Ο πατέρας της υπήρξε αθλητής στον ποδοσφαιρικό Παναθηναϊκό. Η αθλητική της καριέρα διήρκεσε δεκαπέντε χρόνια. Αποσύρθηκε το 2016, σε ηλικία 29 ετών λόγω ''φόρτου εργασίας και ενασχόλησης με την ακαδημαϊκή και δημοσιογραφική της πορεία'' όπως η ίδια έχει δηλώσει.

Εκτός παρκέ

Η Δώρα Παντέλη έχει associate's degree στις επιστήμες και στην προϊατρική. Τελείωσε τα τέσσερα χρόνια σπουδών με bachelor στην αγγλική φιλολογία και λογοτεχνία, ρητορική και παγκόσμια κουλτούρα με δύο υποειδικότητες. Η μία στο θέατρο και ότι έχει να κάνει με τις τέχνες, από ζωγραφική μέχρι μουσική και η δεύτερη στις πολιτικές επιστήμες, νομική και φιλοσοφία. Επιπλέον, κάνει μεταπτυχιακό στην κλινική ψυχολογία και παράλληλα είναι βοηθός καθηγητή στο Πανεπιστήμιο στο τμήμα της ψυχολογίας.
Επίσης κάνει σχολιασμούς και αναλύσεις μπασκετικών αγώνων σε τηλεοπτικό δίκτυο, ενώ στις 19 Μαΐου 2019 έγινε η πρώτη γυναίκα που περιέγραψε αγώνα Ευρωλίγκα στην Ελλάδα (μικρό τελικό του Final Four της Βιτόρια), ενώ είναι και η τέταρτη γυναίκα σε πανευρωπαϊκό επίπεδο.